শুধু রাবিতে নয়, অন্যান্য শিক্ষাপ্রতিষ্ঠানেও পুলিশের ভূমিকা নিয়ে প্রশ্ন উঠেছে। গত বছর ১ অক্টোবর দিনাজপুরে পুলিশের ছত্রছায়ায় অস্ত্রশস্ত্রে সজ্জিত হয়ে ছাত্রলীগের সন্ত্রাসীরা পরিকল্পিতভাবে সম্পূর্ণ বিনা উসকানিতে ইসলামী ছাত্রশিবির কর্মীদের ওপর হামলা চালায়। এতে অন্তত ৩০ জন শিবিরকর্মী আহত হয়। ছাত্রলীগ ছাত্রাবাসে হামলা চালিয়ে পবিত্র কুরআন-হাদিস ও ইসলামী সাহিত্যে অগ্নিসংযোগ করতেও কুণ্ঠাবোধ করেনি। পুলিশ পরিস্থিতি নিয়ন্ত্রণের পরিবর্তে ছাত্রলীগ কর্মীদের সহায়তা করেছে বলে এলাকাবাসী অভিযোগ করেন। এ ছাড়া গত বছর ৮ জুলাই কলেজ হোস্টেলে তুচ্ছ ঘটনার জের ধরে ঐতিহ্যবাহী এমসি কলেজ হোস্টেল পুড়িয়ে দেয় ছাত্রলীগ। এতে সম্পূর্ণ ভস্মীভূত হয় অপরূপ স্থাপত্যশৈলীতে নির্মিত উপমহাদেশের অন্যতম প্রাচীন ‘সেমি পাক্কা আসাম’ টাইপ এর এমসি কলেজ ছাত্রাবাসের তিনটি সুবিশাল ভবন। শুধু ইট-কাঠ নয়, এতে পুড়ে গেছে কয়েক শ’ শিক্ষার্থীর শিক্ষাজীবনের মূল্যবান ডকুমেন্ট। পুড়েছে বহু বই-খাতা- নোটের বিপুল সম্ভার। দেশজুড়ে আলোড়ন সৃষ্টিকারী এই বর্বরোচিত ঘটনার পর তিন তিনটি তদন্ত কমিটি গঠন করা হয়। কিন্তু তদন্ত কাজ শেষ পর্যন্ত মুখ থুবড়ে পড়ে। অপরাধী শনাক্ত করার পর ক্ষমতাসীন দলের ‘ছাড়পত্র’ না পাওয়ায় তা আলোর মুখ দেখেনি জেলা প্রশাসন, এমসি কলেজ কর্তৃপক্ষ ও স্বরাষ্ট্র মন্ত্রণালয়ের গঠন করা তিনটি তদন্ত কমিটির প্রতিবেদন। তবে তদন্ত কমিটির সংশ্লিষ্ট একাধিক সূত্রে বলা হয়েছে, জেলা প্রশাসন ও এমসি কলেজ প্রশাসনের গঠন করা দুই তদন্ত কমিটির প্রতিবেদনে সাক্ষ্য-প্রমাণের ভিত্তিতে অভিযুক্তরা ছাত্রলীগ নেতাকর্মী হওয়ায় প্রশাসন বিব্রত হয়। বিষয়টি সরকারের উপর মহলকে অবগত করা হলেও কোনো ‘গ্রিন সিগন্যাল’ না পাওয়ায় প্রতিবেদনের আর কোনো অগ্রগতি নেই। ফলে আলোচিত ও আলোড়িত এই ঘটনা শেষ পর্যন্ত ধামাচাপাই পড়ে যায়। আর ছাত্রলীগ পেয়ে যায় দায়মুক্তি। সর্বসাম্প্রতিক ঘটনায় চট্টগ্রাম নগরের ইস্পাহানি মোড়ে গত ১০ এপ্রিল সোমবার হেফাজতে ইসলামের কর্মীদের ওপর যুবলীগের কেন্দ্রীয় কমিটির সাবেক সদস্য দিদারুল আলম ওরফে মাসুম (৪৩) হেফাজতের কর্মীদের লক্ষ্য করে শটগান থেকে গুলি ছোড়ে। যুবলীগের ওই নেতার গুলিতে হেফাজতের বেশ কয়েকজন কর্মী আহত হন। জাতীয় পত্রপত্রিকায় অস্ত্রধারী ক্যাডারের ছবি প্রকাশও পায় একাধিক দিন। কিন্তু গুলি চালানো যুবলীগের সেই নেতাকে আজো গ্রেফতার করেনি পুলিশ। বরং তার বিরুদ্ধে ‘ষড়যন্ত্রের’ প্রতিবাদে সমাবেশ-মিছিল করে দলের নেতা-কর্মীরা। আর পুলিশ বলেছে, ‘অস্ত্র দিয়ে গুলি ছুড়েছে কি না তদন্ত করে দেখা হবে।’ এদিকে গত বছর জুন মাসে সংবাদপত্রে প্রকাশিত রিপোর্টে রাজধানীর ঢাকা কলেজে ছাত্রলীগের কাছে তিন হাজার অস্ত্র থাকার কথা উল্লেখ করে অভিযোগ করা হয়, এসব অস্ত্র উদ্ধার করা দূরে থাক-তাদের চাঁদাবাজিতে পুলিশ ‘মদদ’ দিচ্ছে। সরকার সমর্থক একটি দৈনিকে বলা হয়, ঢাকা কলেজের বিভিন্ন হলে বিপুল অস্ত্রশস্ত্র রয়েছে এবং এর সংখ্যা হবে আনুমানিক তিন হাজার। বিভিন্ন ছাত্রাবাসে তল্লাশি চালিয়ে দেশী-বিদেশী শতাধিক অস্ত্র উদ্ধার করা হয়। তবে কাউকে গ্রেফতার করা হয়নি।